โรงเรียนสำโรงทาบวิทยาคม
โรงเรียนสำโรงทาบวิทยาคม เป็นโรงเรียนมัธยมศึกษาขนาดใหญ่ประจำอำเภอ ตั้งอยู่ที่ถนนสุรินทร์ – ศรีสะเกษ หมู่ที่ 11 ตำบลสำโรงทาบ อำเภอสำโรงทาบ จังหวัดสุรินทร์ รหัสไปรษณีย์ 32170 โทรศัพท์ 0-4456-9163 โทรสาร 0-4456-9300 สังกัดสำนักงานเขตพื้นที่การศึกษามัธยมศึกษา เขต 33 จังหวัดสุรินทร์ สำนักงานคณะกรรมการการศึกษาขั้นพื้นฐาน กระทรวงศึกษาธิการ มีพื้นที่ 63 ไร่ 2 งาน 62 ตารางวา เป็นที่ลุ่มมีน้ำท่วมขังในฤดูฝน
โรงเรียนได้รับการประกาศจัดตั้งโดยกรมสามัญศึกษา กระทรวงศึกษาธิการ เมื่อวันที่ 14 มิถุนายน พ.ศ. 2516 รับนักเรียนตั้งแต่ระดับชั้นมัธยมศึกษาปีที่ 1 – 6 และ ปวช. 1 – 3 เดิมสังกัดกรมสามัญศึกษา เมื่อปฏิรูปการศึกษา อยู่ภายใต้สำนักงานคณะกรรมการการศึกษาขั้นพื้นฐาน กระทรวงศึกษาธิการ
จำนวนอาคารเรียนมี 4 หลัง เป็นอาคารถาวรแบบ 216ก (อาคาร 1) จำนวน 1 หลัง อาคารถาวรแบบ CS213 (อาคาร 2) จำนวน 1 หลัง อาคารถาวรแบบ 216ล (อาคาร 3) จำนวน 1 หลัง อาคารถาวรแบบ 216ล (ปรับปรุง) (อาคาร 4) จำนวน 1 หลัง อาคารหอประชุมโรงอาหาร แบบ 100/27 จำนวน 1 หลัง โรงฝึกงาน จำนวน 4 หลัง อาคารอเนกประสงค์ จำนวน 1 หลัง ห้องน้ำห้องส้วมนักเรียน จำนวน 5 หลัง บ้านพักครู จำนวน 15 หลัง บ้านพักนักการภารโรง จำนวน 3 หลัง สนามฟุตบอล จำนวน 1 สนาม สนามบาสเกตบอล จำนวน 2 สนาม
ลักษณะของชุมชนที่โรงเรียนตั้งอยู่ทิศตะวันออกติดชุมชนบ้านโดดวิทยา ทิศตะวันตกติดโรงเรียนอนุบาลสำโรงทาบ (บริคุตต์วิทยาคุณ) ทิศเหนือติดที่นาชาวบ้านและชุมชน ทิศใต้ติดที่นาชาวบ้าน โรงเรียนตั้งอยู่ห่างจากที่ว่าการอำเภอและหน่วยงานราชการต่างๆ และชุมชนตลาดอำเภอสำโรงทาบประมาณ 2 กิโลเมตร ประชาชนส่วนใหญ่นับถือศาสนาพุทธ ประกอบอาชีพเกษตรกรรม สภาพเศรษฐกิจอยู่ในระดับปานกลาง ชุมชนให้ความร่วมมือกับสถานศึกษาเป็นอย่างดีและมีส่วนร่วมในการจัดการศึกษาของโรงเรียนเป็นอย่างดี
ปรัชญา ความรู้ดี มีจรรยา พลานามัยสมบูรณ์
คติพจน์ สุวิชาโน ภวํ โหติ ผู้รู้ดีเป็นผู้เจริญ
คำขวัญ เรียนดี มีวินัย ห่างไกลยาเสพติด ใกล้ชิดชุมชน
ตราสัญลักษณ์โรงเรียน “พระขรรค์สามง่าม สวมด้วยห่วงมงคล”
สีประจำโรงเรียน แสด – เขียว
วิสัยทัศน์
ปฏิรูปการเรียนรู้ เชิดชูความเป็นไทย ก้าวไปสู่สากล ดำรงตนตามหลักปรัชญาของเศรษฐกิจพอเพียง
ปีการศึกษา 2546 โรงเรียนได้รับคัดเลือกเข้าโครงการหนึ่งอำเภอหนึ่งโรงเรียนในฝัน
ปีการศึกษา 2548 โรงเรียนได้รับการประกาศให้เป็นโรงเรียนต้นแบบหนึ่งอำเภอหนึ่งโรงเรียนในฝัน
ปีการศึกษา 2550 โรงเรียนมีผลงานดังนี้ปีการศึกษา 2551 โรงเรียนได้รับรางวัลชมเชย อันดับที่ 1 การประกวดเดินสวนสนามยุวกาชาด ระดับประเทศ 
ได้รับคัดเลือกให้เป็นสถานศึกษาพอเพียง โดยมูลนิธิสยามกัมมาจล
ปีการศึกษา 2552 ได้รับคัดเลือกเข้าร่วมโครงการแผนที่สุขภาพเพื่อเพิ่มพื้นที่ดี ลดพื้นเสี่ยงรอบโรงเรียน ปีที่ 2 ของสมาคมผู้บำเพ็ญประโยชน์แห่งประเทศไทยในพระบรมราชินูปถัมภ์ โดยการสนับสนุนของสำนักงานกองทุนสนับสนุนการสร้างเสริมสุขภาพ (สสส.)
ปีการศึกษา 2553 โรงเรียนได้รับคัดเลือกให้เป็น "ศูนย์การเรียนรู้เศรษฐกิจพอเพียง" และได้ขยายผลการนำหลักปรัชญาของเศรษฐกิจพอเพียงสู่สถานศึกษา ไปยังสถานศึกษาต่างๆ ทั้งสุรินทร์ ศรีสะเกษ และอุบลราชธานี และโรงเรียนได้รับ “พระบรมรูป พระบาทสมเด็จพระเจ้าอยู่หัว ฉลองพระองค์ครุยดุษฎีบัณฑิตกิตติมศักดิ์ ของสถาบันบัณฑิตพัฒนาบริหารศาสตร์ พร้อมจารึกข้อความกระแสพระราชดำรัสที่แสดงถึงความคาดหวังให้คนไทยจะได้ใช้ความรู้ ความคิด สติปัญญา และความสามารถ ในอันที่จะนำพาประเทศชาติให้ก้าวไปสู่ความมั่นคง และความสมบูรณ์พูนสุข” เพื่อเป็นการประกาศเกียรติคุณ และเชิดชูเกียรติที่โรงเรียนได้จัดการบริหารจัดการเรียนการสอนตามแนวพระราชดำริ โดยเฉพาะการขับเคลื่อนหลักปรัชญาของเศรษฐกิจพอเพียงในระบบโรงเรียน ซึ่งเป็นการสร้างประชากรที่มีคุณประโยชน์ต่อชาติในอนาคต มอบโดยสำนักงานทรัพย์สินส่วนพระมหากษัตริย์หน่วยงานที่ปฏิบัติตนถวายการรับใช้ใต้เบื้องพระยุคลบาท
ปีการศึกษา 2554 โรงเรียนได้รับการประเมินให้เป็นศุนย์การเรียนรู้เศรษฐกิจพอเพียงด้านการศึกษา" อย่างเป็นทางการ 1 ใน 14 ศูนย์ทั่วประเทศ
นายแสน แหวนวงศ์ พ.ศ. 2544 - 2550
นายชูเดช อำพันทอง พ.ศ. 2550 - ปัจจุบัน
เพลงมาร์ช ส.ร.ค.
คำร้อง (เดิม): นางสาวสุวคนธ์ ทองแม้น
คำร้อง (ปรับปรุง): นางอมร พันชนะ, นายอมรเทพ คงตน
พวกเราชาว ส.ร.ค.
งามเลิศหนอในด้านการศึกษา
โรงเรียนดีมีวินัยใฝ่ค้นคว้า
ขุมพลังทางปัญญาของชุมชน
โรงเรียนพร้อมเทคโนฯ การศึกษา
พัฒนาแหล่งเรียนรู้ดูมากล้น
บูรณาการการเรียนรู้สู่ชุมชน
พัฒนาคนให้รุ่งเรืองสืบไป
เราอนุรักษ์ความเป็นไทย
เชิดชูไว้ชาติศาสนา
เรารู้รักสามัคคีมีจรรยา
ไม่พึ่งพาสิ่งเสพติดไม่คิดลอง
เราจะหลอมรวมดวงใจให้เป็นหนึ่ง
ให้ซาบซึ้งสมญานามลูกแสดเขียว
มีความรักยึดดวงใจใฝ่กลมเกลียว
ที่ยึดเหนี่ยวพระพุทธเทพนวมงคล
จะสัญญาเป็นคนดีไม่มีเปลี่ยน
จะพากเพียรเร่งศึกษาพาฝึกฝน
จรรยาดีมีปัญญาน่าชื่นชม
คนนิยมงามเลิศล้ำขาว ส.ร.ค.
คนนิยมสำโรงทาบวิทยาคม
โรงเรียนสำโรงทาบวิทยาคม. (2552). อนุสรณ์โรงเรียนสำโรงทาบวิทยาคม ปีการศึกษา 2551. สุรินทร์: โรงเรียนฯ.